Komisijos reglamentas (EB) Nr. 2086/2002
2002 m. lapkričio 25 d.
iš dalies keičiantis Reglamentą (EB) Nr. 753/2002, nustatantį tam tikras Tarybos reglamento (EB) Nr. 1493/1999 nuostatų dėl kai kurių vyno sektoriaus produktų aprašymo, pavadinimo, pateikimo ir apsaugos taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl bendro vyno rinkos organizavimo [1] su paskutiniais pakeitimais, padarytais Reglamentu (EB) Nr. 2585/2001 [2], ypač į jo 53 ir 80 straipsnius,
kadangi:
(1) Komisijos reglamentas (EB) Nr. 753/2002 [3] numato, kad nuo jo įsigaliojimo iki datos, nuo kurios jis turi būti taikomas, būtent 2003 m. sausio 1 d., praeis tam tikras laikotarpis, kad ūkio subjektai ir atitinkamos institucijos galėtų sklandžiai pereiti nuo ankstesnių taisyklių, nurodytų keliuose Tarybos ir Komisijos reglamentuose dėl vyno pavadinimų ir pateikimo, ir naujų išsamių taisyklių, įgyvendinančių Reglamentą (EB) Nr. 1493/1999.
(2) Siekiant suteikti valstybėms narėms daugiau laiko savo nacionalinės teisės aktams atnaujinti, po daugelio diskusijų tarp įvairių atitinkamų institucijų ir tarp tų institucijų bei verslo atstovų, siekiant, kad ekonominės veiklos vykdytojų neapsunkintų priemonės, įsigaliosiančios nuo 2003 m. sausio 1 d., t. y. nuo dabartinių vyno metų vidurio, ir siekiant pateikti tam tikroms trečiosioms šalims būtiną informaciją apie naująjį reglamentą, Reglamento (EB) Nr. 753/2002 taikymo datą reikėtų atidėti iki kitų vyno metų pradžios.
(3) Reikia atitinkamai iš dalies pakeisti Reglamentą (EB) Nr. 753/2002.
(4) Šiame reglamente numatytos priemonės atitinka Vyno vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 753/2002 iš dalies keičiamas taip:
a) 47 straipsnio 2 dalies pirmoje pastraipoje "2002 m. gruodžio 31 d." pakeičiama "2003 m. liepos 31 d.";
b) 49 straipsnio antroje pastraipoje "2003 m. sausio 1 d." pakeičiama "2003 m. rugpjūčio 1 d.".
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. lapkričio 25 d.